CELEX: 32018D0881
Language: el
Date: 2018-06-18 00:00:00
Title: Απόφαση (ΕΕ) 2018/881 του Συμβουλίου, της 18ης Ιουνίου 2018, με το οποίο καλείται η Επιτροπή να υποβάλει μελέτη σχετικά με τις επιλογές της Ένωσης για την εξέταση των ευρημάτων της Επιτροπής συμμόρφωσης της Σύμβασης του Ώρχους στην υπόθεση ACCC/C/2008/32 και, εφόσον ενδείκνυται με βάση τα αποτελέσματα της μελέτης, πρόταση για κανονισμό του Ευρωπαϊκού Κοινοβουλίου και του Συμβουλίου σχετικά με την τροποποίηση του κανονισμού (ΕΚ) αριθ. 1367/2006

19.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 155/6
            
         ΑΠΌΦΑΣΗ (ΕΕ) 2018/881 ΤΟΥ ΣΥΜΒΟΥΛΊΟΥ
   της 18ης Ιουνίου 2018
   με το οποίο καλείται η Επιτροπή να υποβάλει μελέτη σχετικά με τις επιλογές της Ένωσης για την εξέταση των ευρημάτων της Επιτροπής συμμόρφωσης της Σύμβασης του Ώρχους στην υπόθεση ACCC/C/2008/32 και, εφόσον ενδείκνυται με βάση τα αποτελέσματα της μελέτης, πρόταση για κανονισμό του Ευρωπαϊκού Κοινοβουλίου και του Συμβουλίου σχετικά με την τροποποίηση του κανονισμού (ΕΚ) αριθ. 1367/2006
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 241,
   Έχοντας υπόψη τη διοργανική συμφωνία της 13ης Απριλίου 2016 για τη βελτίωση του νομοθετικού έργου (1) και ιδίως την παράγραφο 10 σχετικά με την εφαρμογή των άρθρων 225 και 241 ΣΛΕΕ,
   Εκτιμώντας τα ακόλουθα:
   
               (1)
            
            
               Στις 17 Φεβρουαρίου 2005, η σύμβαση για την πρόσβαση σε πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (2) («σύμβαση του Ώρχους») εγκρίθηκε, εξ ονόματος της Ευρωπαϊκής Κοινότητας, με την απόφαση 2005/370/ΕΚ του Συμβουλίου (3). Η σύμβαση του Ώρχους συμβάλλει στην επίτευξη των στόχων περιβαλλοντικής πολιτικής της Ένωσης, όπως ορίζονται στο άρθρο 191 ΣΛΕΕ.
            
         
               (2)
            
            
               Η Ένωση εφάρμοσε τις υποχρεώσεις που απορρέουν από τη σύμβαση του Aarhus όσον αφορά τα όργανα και τους οργανισμούς της, ιδίως με τον κανονισμό (ΕΚ) αριθ. 1367/2006 του Ευρωπαϊκού Κοινοβουλίου και του Συμβουλίου (4).
            
         
               (3)
            
            
               Σύμφωνα με τη μη συγκρουσιακή, μη δικαιοδοτική και συμβουλευτική φύση του συστήματος εξέτασης της συμμόρφωσης που προβλέπεται στο άρθρο 15 της σύμβασης του Ώρχους, συστάθηκε η επιτροπή συμμόρφωσης της σύμβασης του Ώρχους («επιτροπή»). Η επιτροπή είναι αρμόδια να εξετάζει τη συμμόρφωση των μερών προς τη σύμβαση του Ώρχους.
            
         
               (4)
            
            
               Στις 17 Μαρτίου 2017, η Ένωση έλαβε τα πορίσματα της επιτροπής για την υπόθεση ACCC/C/2008/32 όσον αφορά την πρόσβαση στη δικαιοσύνη σε επίπεδο Ένωσης («πορίσματα»). Στην παράγραφο 123 των πορισμάτων, η επιτροπή κατέληξε στο συμπέρασμα ότι «το ενδιαφερόμενο μέρος δεν συμμορφώνεται με το άρθρο 9 παράγραφοι 3 και 4 της σύμβασης όσον αφορά την πρόσβαση στη δικαιοσύνη από το ευρύ κοινό, επειδή ούτε ο κανονισμός του Aarhus ούτε η νομολογία του ΔΕΕ εφαρμόζει ή συμμορφώνεται με τις υποχρεώσεις που απορρέουν από τις εν λόγω παραγράφους». Βάσει των πορισμάτων, το Γραφείο της σύμβασης του Ώρχους κατάρτισε το σχέδιο απόφασης VI/8f σχετικά με τη συμμόρφωση της Ευρωπαϊκής Ένωσης προς τις υποχρεώσεις σύμφωνα με τη σύμβαση («σχέδιο απόφασης VI/8f»).
            
         
               (5)
            
            
               Στις 17 Ιουλίου 2017, το Συμβούλιο εξέδωσε την απόφαση (ΕΕ) 2017/1346 (5) για τη θέση που πρέπει να λάβει η Ευρωπαϊκή Ένωση κατά την έκτη σύνοδο των μερών της σύμβασης του Ώρχους («MoP») όσον αφορά το σχέδιο απόφασης VI/8f. Η θέση της Ένωσης συνίστατο στο να γίνει αποδεκτό το σχέδιο απόφασης VI/8f κατόπιν ορισμένων τροποποιήσεων αυτού.
            
         
               (6)
            
            
               Στις 14 Σεπτεμβρίου, κατά την έκτη της σύνοδο της MoP που πραγματοποιήθηκε στην Budva, στο Μαυροβούνιο, η MoP συζήτησε, μεταξύ άλλων, σχετικά με το σχέδιο απόφασης VI/8f, χωρίς να συμφωνήσει ωστόσο με τις προτάσεις της Ένωσης περί τροποποίησής του σύμφωνα με την απόφαση (ΕΕ) 2017/1346. Ελλείψει συμφωνίας, η MoP αποφάσισε να μεταθέσει τη συζήτηση σχετικά με το εν λόγω σχέδιο απόφασης στην επόμενη τακτική της σύνοδο το 2021.
            
         
               (7)
            
            
               Η Δήλωση της Budva σχετικά με την περιβαλλοντική δημοκρατία για το αειφόρο μέλλον μας, η οποία επίσης εγκρίθηκε από τη MoP στις 14 Σεπτεμβρίου 2017, καλεί τα μέλη και τους υπογράφοντες της σύμβασης του Ώρχους να μεριμνήσουν για την αποτελεσματική και ίση πρόσβαση όλων στη δικαιοσύνη, σύμφωνα με τις απαιτήσεις της σύμβασης του Ώρχους.
            
         
               (8)
            
            
               Στις 15 και 16 Νοεμβρίου 2017 αντίστοιχα, το Ευρωπαϊκό Κοινοβούλιο εξέδωσε ψήφισμα σχετικά με σχέδιο δράσης για τη φύση, τους ανθρώπους και την οικονομία, καθώς και ψήφισμα σχετικά με την επισκόπηση της εφαρμογής της περιβαλλοντικής πολιτικής της ΕΕ (EIR), στα οποία, μεταξύ άλλων, καλείται η Επιτροπή να υποβάλει νέα νομοθετική πρόταση για την επισκόπηση του κανονισμού (ΕΚ) αριθ. 1367/2006, προκειμένου να ληφθεί υπόψη η σύσταση της επιτροπής σχετικά με την υπόθεση ACCC/C/2008/32.
            
         
               (9)
            
            
               Κατά την έκτη σύνοδο της MoP, η Ένωση εξέφρασε την προθυμία της να διερευνήσει τρόπους και μέσα για να συμμορφωθεί με τη σύμβαση του Ώρχους κατά τρόπο συμβατό με τις θεμελιώδεις αρχές της ενωσιακής έννομης τάξης και το σύστημα δικαστικού ελέγχου της. Η Ένωση θα πρέπει να λάβει συγκεκριμένα μέτρα προς αυτήν την κατεύθυνση, ζητώντας από την Επιτροπή να υποβάλει μελέτη σχετικά με τις επιλογές της Ένωσης για την εξέταση των πορισμάτων της επιτροπής στην υπόθεση ACCC/C/2008/32. Φαίνεται δυνατόν ο κανονισμός (ΕΚ) αριθ. 1376/2006 να τροποποιηθεί κατά τρόπο ώστε να παραμένει αναλλοίωτο το σύστημα δικαστικού ελέγχου της Ένωσης, ιδίως με τη διεύρυνση της κατηγορίας των πράξεων της Ένωσης για τις οποίες θα μπορούσε να ζητηθεί εσωτερική εξέταση.
            
         
               (10)
            
            
               Η Ένωση εξακολουθεί να στηρίζει πλήρως τους σημαντικούς στόχους της σύμβασης του Ώρχους,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Το Συμβούλιο ζητεί από την Επιτροπή να υποβάλει, μέχρι τις 30 Σεπτεμβρίου 2019, μελέτη σχετικά με τις επιλογές της Ένωσης για την εξέταση των πορισμάτων της επιτροπής συμμόρφωσης της σύμβασης του Ώρχους στην υπόθεση ACCC/C/2008/32 («μελέτη»), προκειμένου να διερευνηθούν τρόποι και μέσα για να συμμορφωθεί με τη σύμβαση του Ώρχους κατά τρόπο συμβατό προς τις θεμελιώδεις αρχές της ενωσιακής έννομης τάξης και το σύστημά της δικαστικού ελέγχου της νομιμότητας.
   2.   Η μελέτη καλύπτει τις νομικές και οικονομικές επιπτώσεις και τις επιπτώσεις από άποψη ανθρώπινου δυναμικού των διάφορων επιλογών, συμπεριλαμβανομένης της τροποποίησης του κανονισμού (ΕΚ) αριθ. 1367/2006.
   Άρθρο 2
   1.   Το Συμβούλιο καλεί την Επιτροπή να υποβάλει, μέχρι τις 30 Σεπτεμβρίου 2020, εφόσον ενδείκνυται με βάση τα αποτελέσματα της μελέτης, πρόταση για κανονισμό του Ευρωπαϊκού Κοινοβουλίου και του Συμβουλίου σχετικά με την τροποποίηση του κανονισμού (ΕΚ) αριθ. 1367/2006 ή να ενημερώσει με άλλο τρόπο το Συμβούλιο σχετικά με άλλα αναγκαία επακολουθητικά μέτρα της μελέτης.
   2.   Σύμφωνα με τη συνήθη πρακτική, το Συμβούλιο ζητεί από την Επιτροπή να διασφαλίσει ότι η πρόταση συνοδεύεται από εκτίμηση επιπτώσεων.
   Άρθρο 3
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Λουξεμβούργο, 18 Ιουνίου 2018.
      
         
            Για το Συμβούλιο
         
         
            Ο Πρόεδρος
         
         R. PORODZANOV
      
   
   
      (1)  ΕΕ L 123 της 12.5.2016, σ. 1.
   
      (2)  ΕΕ L 124 της 17.5.2005, σ. 4.
   
      (3)  Απόφαση 2005/370/ΕΚ του Συμβουλίου, της 17ης Φεβρουαρίου 2005, για τη σύναψη, εξ ονόματος της Ευρωπαϊκής Κοινότητας, της Σύμβασης για την πρόσβαση σε πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη σε θέματα περιβάλλοντος (ΕΕ L 124 της 17.5.2005, σ. 1).
   
      (4)  Κανονισμός (ΕΚ) αριθ. 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (ΕΕ L 264 της 25.9.2006, σ. 13).
   
      (5)  Απόφαση (ΕΕ) 2017/1346 του Συμβουλίου, της 17ης Ιουλίου 2017, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την έκτη σύνοδο των μερών της σύμβασης του Aarhus όσον αφορά την υπόθεση συμμόρφωσης ACCC/C/2008/32 (ΕΕ L 186 της 19.7.2017, σ. 15).